ພັກນິຍົມແນວທາງເດີມ ຂອງອະດີດ ປ. Sarkozy ຊະນະການເລືອກຕັ້ງ ສະພາທ້ອງຖິ່ນ ຢູ່ຝຣັ່ງ
ການທຳນາຍຂັ້ນທຳອິດ ບອກວ່າ ພັກນິຍົມແນວທາງເດີມ ໄດ້ຮັບຄະແນນສຽງ 31 ເປີເຊັນ ຂະນະທີ່ພັກແນວໂຮມ ຂວາຈັດ ໄດ້ 24 ເປີເຊັນ ແລະພັກສັງຄົມນິຍົມ ໄດ້ 19 ເປີເຊັນ.
ພັກ UMP ນິຍົມແນວທາງເດີມຂອງຝຣັ່ງ ພາຍໃຕ້ການນຳ ພາຂອງອະດີດປະທານາທິບໍດີ Nicolas Zarkozy ໄດ້ຮັບ ຄະແນນສຽງຫຼາຍກວ່າໝູ່ ໃນການເລືອກຕັ້ງສະພາທ້ອງຖິ່ນ ໃນວັນອາທິດວານນີ້ ພັກສັງຄົມນິຍົມຂອງປະທານາທິບໍດີ Francois Hollande ບໍ່ໄດ້ຄາດໝາຍວ່າຕົນຈະຊະນະ ແຕ່ກໍໄດ້ໃຫ້ຊຸກຍູ້ໃຫ້ພົນລະ ເມືອງຝຣັ່ງອອກໄປປ່ອນບັດຄັດຄ້ານ ຕໍ່ພັກແນວໂຮມແຫ່ງຊາດ ນິຍົມຂວາຈັດ ຫລືພັກ FN ຂອງທ່ານນາງ Marine Le Pen ການທຳນາຍຂັ້ນທຳອິດບອກວ່າ ພັກ UMP ໄດ້ຮັບຄະແນນສຽງ 31 ເປີເຊັນຂອງຄະແນນສຽງທັງໝົດ ແລະພັກ FN ໄດ້ຮັບ 24ເປີເຊັນ ຂະນະທີ່ພັກສັງ ຄົມນິຍົມຂອງລັດຖະບານ ມານຳຫຼັງໝູ່ດ້ວຍຄະແນນສຽງ 19 ເປີເຊັນ ພັກ UMP ແລະພັກສັງຄົມນິຍົມ ຈະສາມາດຮຽກຮ້ອງເອົາການສະໜັບສະໜຸນອີກ ຈາກພວກພັນທະມິດເວລາພວກເຂົາເຈົ້າໄປປ່ອນບັດໃນການເລືອກຕັ້ງຮອບຕັດສິນຊີ້ຂາດໃນວັນອາທິດໜ້າ ບັນດານັກວິເຄາະ ກ່າວວ່າ ເບິ່ງຄືວ່າ ພັກ UMP ແລະພັກສັງຄົມນິຍົມ ຈະຫັນປ່ຽນຄວາມຈົ່ງຮັກພັກດີຂອງຕົນ ໄປຫາພັກໃດກໍຕາມ ທີ່ຈະສາມາດປ້ອງກັນ ບໍ່ໃຫ້ພັກ FN ເຂົ້າມາຮັບຕຳແໜ່ງ ບັນດານັກສັງເກດການດ້ານການເມືອງ ກ່າວວ່າ ພັກ FN ຊຶ່ງຕໍ່ຕ້ານການອົບພະຍົບເຂົ້າເມືອງ ຕໍ່ຕ້ານສາສະໜາອິສລາມ ແລະການໃຊ້ເງິນຢູໂຣນັ້ນ ແມ່ນຈະມີຄວາມລຳບາກ ໃນການຊອກຫາພັນທະມິດ ທັງສອງພັກສັງຄົມນິຍົມ ແລະພັກ UMP ຊຶ່ງຕາມທຳມະດາເປັນຄູ່ແຂ່ງກັນນັ້ນ ໄດ້ອອກ ຄຳເຕືອນກ່ຽວອະນາຄົດຂອງຝຣັ່ງ ຖ້າຫາກພັກແນວໂຮມແຫ່ງຊາດຂຶ້ນມາກຳອຳນາດ